Source: https://www.poyry.com/fi/uutiset/jaakko-poyry-group-oyj-n-tilinpaatostiedote-vuodelta-1999
Timestamp: 2019-12-07 22:12:14+00:00
Document Index: 8845690

Matched Legal Cases: ['KKO ', 'KKO ', 'KKO ', 'KKO ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

JAAKKO PÖYRY GROUP OYJ:N TILINPÄÄTÖSTIEDOTE VUODELTA 1999 | Pöyry global
Home News JAAKKO PÖYRY GROUP OYJ:N TILINPÄÄTÖSTIEDOTE VUODELTA 1999
JAAKKO PÖYRY GROUP OYJ:N TILINPÄÄTÖSTIEDOTE VUODELTA 1999
JAAKKO PÖYRY GROUPIN VOITTO RAHOITUSERIEN JÄLKEEN NOUSI 25 MILJOONAAN EUROON. OSINKO 0,45 EUROA OSAKKEELTA
Jaakko Pöyry Group -konsernin liikevaihto kasvoi 52,3 prosenttia ja oli 395,4 (edellisvuonna 259,7) miljoonaa euroa. Voitto rahoituserien jälkeen kasvoi 22,8 prosenttia ja oli 25,3 (20,6) miljoonaa euroa. Konsernin voitto tilikaudelta oli 15,0 (12,1) miljoonaa euroa. Osakekohtainen tulos kasvoi 24,7 prosenttia ja oli 1,11 (0,89) euroa. Sijoitetun pääoman tuotto parani 5,0 prosenttiyksikköä ja oli 22,6 (17,6) prosenttia.
Konsernin kaikki liiketoimintaryhmät kasvattivat liikevaihtoaan edellisvuoteen verrattuna. Liikevoitto kasvoi Metsäteollisuuden konsultointi, Energia ja Infrastruktuuri & ympäristö -liiketoimintaryhmissä.
Konsernin maksuvalmius säilyi hyvänä. Vuoden 1999 lopussa konsernin korolliset nettovelat olivat 11,7 (20,4) miljoonaa euroa. Omavaraisuusaste oli 36,5 (39,5) prosenttia ja velkaantumisaste 13,5 (28,8) prosenttia.
Maailman yleinen taloustilanne on parantunut vuoden 1999 aikana. Euroopan, Aasian ja Latinalaisen Amerikan talouskasvun ennustetaan voimistuvan vuonna 2000. Pohjois-Amerikan talous sen sijaan lienee jo saavuttanut huippunsa ja dollarikorkojen nousulla uskotaan olevan talouskasvua hillitsevä vaikutus. Jaakko Pöyry Group -konsernin liikevaihdosta 90 prosenttia kohdistuu Eurooppaan, Aasiaan ja Latinalaiseen Amerikkaan, joten lähtökohdat vuodelle 2000 ovat näiltä osin hyvät.
Yleinen markkinatilanne ja Jaakko Pöyry Group –konsernin tilauskanta huomioiden lähtökohdat vuodelle 2000 ovat suotuisat. Konsernilla on edellytykset parantaa tulostaan niiden tavoitteiden mukaisesti, jotka on strategiassa määritelty.
Konsernin eri liiketoimintaryhmien tulevaisuuden näkymät on esitetty liitteenä olevassa toimintakertomuksessa.
Tilintarkastuskertomus on annettu 10.2.2000.
Jaakko Pöyry Group Oyj:n hallitus ehdottaa varsinaiselle yhtiökokoukselle, että joulukuun 31. päivänä 1999 päättyneeltä
tilikaudelta jaetaan osinkoa 0,45 euroa osakkeelta ja että osinko maksetaan 20.03.2000.
Jaakko Pöyry Group Oyj:n hallitus ehdottaa varsinaiselle yhtiökokoukselle, että yhtiökokous päättäisi mitätöidä yhtiön hallussa olevat osakkeet, yhteensä 597 200 osaketta.
Jaakko Pöyry Group Oyj:n osakkeet noteerataan Helsingin ja Tukholman arvopaperipörsseissä. Yhtiön hallitus on 10.2.2000 päättänyt, että osake poistetaan Tukholman arvopaperipörssin pörssilistalta ja että viimeinen kaupankäyntipäivä on 31.5.2000.
Jaakko Pöyry Group Oyj:n varsinainen yhtiökokous pidetään 8.3.2000 Pöyry-talossa Vantaalla. Kokouksessa käsitellään yhtiöjärjestyksen 12. pykälän mukaiset varsinaiselle yhtiökokoukselle määrätyt asiat. Lisäksi hallitus ehdottaa osakeantivaltuutuksen myöntämistä hallitukselle sekä valtuutusta omien osakkeiden hankkimiseksi ja luovuttamiseksi.
Yhtiökokouskutsu julkaistaan kokonaisuudessaan erillisellä tiedotteella 11.2.2000.
Vuosikertomus vuodelta 1999 julkaistaan viikolla 9 helmikuussa 2000.
Osavuosikatsaukset 2000
Osavuosikatsaus tammi-maaliskuu julkaistaan 4.5.2000
Osavuosikatsaus tammi-kesäkuu julkaistaan 1.8.2000
Osavuosikatsaus tammi-syyskuu julkaistaan 2.11.2000
Hallituksen toimintakertomus tilikaudelta 1.1 - 31.12.1999
Toimitusjohtaja Erkki Pehu-Lehtonen, puhelin (09) 8947 2999, +358 400 468 084
Toimitusjohtajan sijainen Teuvo Salminen, puhelin (09) 8947 2872, +358 400 420 285
Sijoittajasuhteet, Edvard Krogius, puhelin (09) 8947 3002, +358 40 551 3388
HALLITUKSEN TOIMINTAKERTOMUS 1.1. - 31.12.1999
Jaakko Pöyry Group -konsernin liiketoiminta ja tulos kehittyivät tilikauden aikana suotuisasti ja asetettujen tavoitteiden mukaisesti. Konsernin tilikauden liikevaihto kasvoi 52,3 prosenttia ja oli 395,4 (edellisvuonna 259,7) miljoonaa euroa. Liikevoitto oli 27,2 (22,1) miljoonaa euroa ja 6,9 (8,5) prosenttia liikevaihdosta. Konsernin liikevoitossa_ _on otettu huomioon 3,7 (2,9) miljoonan euron poistot konserniliikearvosta. Voitto rahoituserien jälkeen oli 25,3 (20,6) miljoonaa euroa. Konsernin voitto tilikaudelta oli 15,0 (12,1) miljoonaa euroa ja osakekohtainen tulos 1,11 (0,89) euroa.
Konsernitaseen loppusumma oli 304,0 (207,1) miljoonaa euroa. Oma pääoma oli 87,6 (71,4) miljoonaa euroa. Omavaraisuusaste oli 36,5 (39,5) prosenttia. Electrowatt Engineering -konsernin konsolidointi vuonna 1999 on vaikuttanut omavaraisuusasteeseen. Konsernin maksuvalmius säilyi hyvänä. Vuoden lopussa konsernin likvidit kassavarat olivat 30,7 (29,4). Korolliset nettovelat olivat 11,7 (20,4) miljoonaa euroa. Velkaantumisaste oli 13,5 (28,8) prosenttia.
Jaakko Pöyry Group -konserni saavutti vuodelle 1999 asetetut taloudelliset tavoitteensa. Osakekohtainen tulos kasvoi 24,7 prosenttiin, kun keskimääräiseksi tavoitteeksi on asetettu 15,0 prosenttia. Konsernin sijoitetun pääoman tuottotavoite nostettiin vuoden 1999 alussa 15,0 prosentista 20,0 prosenttiin. Vuoden 1999 toteutunut sijoitetun pääoman tuotto oli 22,6 prosenttia.
Konserniin kuuluvat yhtiöt ovat kaikki konsernin täysin omistamia, lukuun ottamatta Jaakko Pöyry Consulting Oy:tä, josta konserni omistaa 57,0 prosenttia.
Jaakko Pöyry Group -konserni keskittyy kolmeen ydinliiketoiminta-alueeseen: metsäteollisuuteen, energiaan sekä infrastruktuuriin ja ympäristöön.
Jaakko Pöyry Group -konsernin liiketoiminnasta vastaa neljä liiketoimintaryhmää: Metsäteollisuus, Metsäteollisuuden konsultointi, Energia ja Infrastruktuuri & ympäristö.
Metsäteollisuuden erityisosaaminen keskittyy Pohjoismaihin, missä on alan johtavaa teollisuutta, laitetoimittajia, tutkimus- ja opetuslaitoksia sekä suunnitteluosaamista.
Energiatoimialan erityisosaamista on vesivoiman ja jätteenpolton osalta Keski-Euroopassa, yhdistetyn sähkön- ja lämmöntuotannon sekä biopolttoaineiden osalta Pohjoismaissa, Keski-Euroopassa ja Aasiassa sekä öljy- ja kaasuteollisuuden osalta Lähi-idässä ja Etelä-Euroopassa.
Infrastruktuuri & ympäristö -liiketoimintaryhmässä liikennejärjestelmien osaamiskeskittymä on Keski-Euroopassa. Vesi- ja jätevesihuollon sekä ympäristönhoidon osalta painopiste on sekä Pohjoismaissa että Keski-Euroopassa.
Jaakko Pöyry Group -konsernin asiakaskunta kansainvälistyy ja keskittyy. Kattavan maailmanlaajuisen verkostonsa avulla konserni voi palvella asiakkaitaan neuvonantajana ja projektien toteuttajana. Jaakko Pöyry Group -konsernin paikallisverkosto tarjoaa asiakkaille hyvän vaihtoehdon heidän ulkoistaessan omia sisäisiä suunnittelupalvelujaan. Jaakko Pöyry Group -konserni pyrkii edelleen aktiivisesti laajentamaan toimistoverkkoaan voidakseen palvella asiakkaitaan paikallisesti. Konsernin tavoitteena on myös lisätä teknologiaosaamistaan hankkimalla omistukseensa konsernin pääliiketoiminta-alueiden teknologiajohtajia. Näiden yhtiöiden osaamista voidaan myös myydä tehokkaasti konsernin maailmanlaajuisen verkoston kautta. Edellä esitettyjen tavoitteiden toteuttamiseksi konsernin yritysrakennetta on vuonna 1999 kehitetty ja laajennettu eri tavoin.
Jaakko Pöyry Group -konserni on kokonaan luopunut 40,0 prosentin omistuksestaan brasilialaisesta suunnittelutoimistosta Jaakko Pöyry Engenharia Ltda:sta. Jaakko Pöyry Group ja Jaakko Pöyry Engenharia Ltda:n muut omistajat ovat sopineet yhtiön jakamisesta siten, että Jaakko Pöyry Group keskittyy metsäteollisuuteen, entisen osakkuusyhtiön jatkaessa toimintaansa muilla alueilla. Liiketoiminnan jaon yhteydessä Jaakko Pöyry Groupille siirtyi Jaakko Pöyry Engenharia Ltda:n metsäteollisuusliiketoiminnan varat, velat ja henkilöstö sekä 2,0 miljoonan euron arvoinen toimistokiinteistö. Jaakko Pöyry Groupin kokonaan omistama Jaakko Pöyry Tecnologia Ltda jatkaa edellä mainittua metsäteollisuusliiketoimintaa ja sen palveluksessa on noin 50 henkeä.
Osana Jaakko Pöyry Engenharia Ltda:n jakosopimusta Jaakko Pöyry Groupin metsäteollisuusryhmä hankki metsäteollisuuteen erikoistuneen Jaakko Pöyry Chilena Ltda:n koko osakekannan. Yhtiö työllisti noin 30 henkeä toimistoissaan Santiagossa ja Concepcionissa. Yhtiön liiketoiminta ja henkilöstö on siirretty
Jaakko Pöyry Electrowatt (Chile) S.A. -nimiseen yhtiöön joulukuun alusta alkaen. Lisäksi Jaakko Pöyry Group kasvatti omistusosuuttaan Jaakko Pöyry Argentina S.A.:ssa 60,0 prosenttiin. Yhtiö työllistää noin 30 henkeä ja toimii lähinnä infrastruktuurihankkeiden parissa. Omistusmuutokset tulivat voimaan vuoden 1999 syyskuun alusta.
Metsäteollisuus -liiketoimintaryhmään kuuluva Jaakko Pöyry Oy on ostanut 55,0 prosenttia puolalaisesta Interpap Sp. z.o.o. -nimisestä suunnittelutoimistosta. Interpap Sp. z.o.o. on Puolan johtava metsäteollisuuden suunnittelutoimisto, joka myös aikoo laajentaa toimintaansa Puolan kasvaville energiamarkkinoille. Yhtiöllä on noin 40 työntekijää.
JP Projektteknik AB on ostanut 51,0 prosenttia ruotsalaisesta metsäteollisuuden suunnittelutoimistosta Rigel Konsult i Gävle AB:stä. Yhtiö palvelee myös kaivos-, metalli- ja ydinvoimateollisuutta. Yhtiöllä on noin 50 työntekijää.
Jaakko Pöyry Oy on ostanut norjalaisen Jaakko Pöyry Norge AS:n vähemmistöosakkaalta loput 45,0 prosenttia Jaakko Pöyry Norge AS:sta ja yhtiö on siten kokonaan Jaakko Pöyry Oy:n omistuksessa. Yhtiöllä on noin 50 työntekijää.
Jaakko Pöyry Group -konserniin kuuluva Jaakko Pöyry Consulting Oy perusti tammikuussa 1999 yrityskauppoihin ja yritysrahoitukseen erikoistuneen asiantuntijayrityksen, JP Capital International Ltd:n, palvelemaan metsä- ja pakkausteollisuutta maailmanlaajuisesti. Yrityksen sijaintipaikka on Lontoo. JP Capital International Ltd toteutti ensimmäisen yrityskaupan joulukuussa 1999, kun yhtiö toimi Gelderse Papiergroupin neuvonantajana yhtiön myydessä varmuuspaperituotantonsa Arjo Wigginsille.
Jaakko Pöyry Consulting Oy on vuoden 2000 alussa yhtiöittänyt kehityskonsultointitoimintaa harjoittavan yksikön omaksi yhtiökseen, JP Development Oy:ksi. Samassa yhteydessä liikkeenjohdon konsultointitoiminta Suomessa on eriytetty omaksi yhtiöksi, jonka nimi on Jaakko Pöyry Consulting Europe Oy.
Jaakko Pöyry Group Oyj käytti 11.1.1999 optio-oikeuttaan lisätäkseen aikaisempaa 49,0 prosentin omistusosuuttaan Electrowatt Engineering -konsernin emoyhtiössä Electrowatt Engineering AG:ssä 70,0 prosenttiin. Loput 30,0 prosenttia Electrowatt Engineering AG:n osakepääomasta Jaakko Pöyry Group Oyj hankki 23.4.1999. Kauppahinta 51,0 prosentin osuudesta oli yhteensä 9,4 miljoonaa euroa.
Electrowatt Engineering -konsernin liikevaihto oli katsauskaudella 129,5 miljoonaa euroa ja liikevoitto 9,9 miljoonaa euroa. Liikevaihdosta 76,3 miljoonaa euroa on Energia -liiketoimintaryhmään ja 53,2 miljoonaa euroa Infrastruktuuri & ympäristö -liiketoimintaryhmään kuuluvaa liikevaihtoa.
Jaakko Pöyry S.A. on joulukuussa ostanut 70,0 prosentin osuudet kahdesta ranskalaisesta insinööritoimistosta: Beture-Environnement S.A. ja Beture-Cerec S.A.
Beture-Environnement S.A.:n liiketoiminta keskittyy pääosin kaukolämpölaitosten ja -verkkojen suunnitteluun, toteutukseen ja käytön ja kunnossapidon valvontaan Ranskassa. Yhtiö suunnittelee myös jätteenpolttolaitoksia ja yhdyskuntajätteen käsittelyjärjestelmiä. Konsernin tavoitteena on yrityskaupan avulla lisätä markkinaosuuttaan Ranskan kasvavilla yhdistetyn sähkön- ja lämmöntuotantomarkkinoilla (CHP). Beture-Environnement S.A.:n palveluksessa on noin 50 henkilöä. Yhtiö kuuluu Energia-liiketoimintaryhmään.
Vahvistaakseen keskittymistään kolmeen ydinliiketoiminta-alueeseensa Jaakko Pöyry Group –konserni on liittänyt Prosessiteollisuus-liiketoimintaryhmän osaksi Energia-liiketoimintaryhmää. Muutos astui voimaan 1.1.2000.
Muutoksen jälkeen Energia -liiketoimintaryhmä tarjoaa asiakkailleen kansainvälistä osaamista ja paikallisia toteutuspalveluja kaikilla energiateknologian alueilla, joita ovat mm. yhdistetty sähkön ja lämmön tuotanto, vesivoima, ydinvoima, jätteenpoltto ja biopolttoaineet, öljy ja kaasu sekä energiatalous ja ympäristöpalvelut.
Vuonna 1999 Infrastruktuuri & ympäristö -liiketoimintaryhmään yhdistettiin Electrowatt Engineering -konsernin infrastruktuuri- ja ympäristöliiketoiminta.
Beture-Cerec S.A.:n liiketoiminta keskittyy vesi- ja jätevesilaitosten suunnitteluun, toteutukseen ja valvontaan Ranskassa. Lisäksi yhtiöllä on ollut toimeksiantoja mm. Aasiassa ja Pohjois-Afrikassa. Beture-Cerec S.A.:n kautta Jaakko Pöyry Group -konserni laajentaa vesi- ja jätevesiteknologian osaamistaan, sillä useat ranskalaiset yritykset ovat tämän alan johtavia yrityksiä maailmassa. Ranskalainen teknologia täydentää Jaakko Pöyry Group -konsernin Maa ja Vesi Oy:n edustamaa pohjoismaista osaamista, joka erityisesti keskittyy vesiprosessien hallintaan alhaisissa lämpötiloissa.
Beture-Cerec S.A.:n palveluksessa on noin 100 henkilöä. Beture-Cerec S.A. kuuluu Infrastruktuuri & ympäristö -liiketoimintaryhmään.
Infrastruktuuri & ympäristö -liiketoimintaryhmään kuuluva Maa ja Vesi Oy on ostanut Oy Suoraplan Ltd:n koko osakekannan. Yhtiö on erikoistunut maanalaisten tilojen, liikennetunneleiden, siltojen ja satamarakenteiden suunnitteluun. Yhtiöllä on 7 työntekijää.
Konsernin toiminnan ja sen rakenteen kehittämistä on tarkoitus jatkaa myös vuonna 2000. Kehittäminen tapahtuu huomattavalta osin yritysostoin, jotka keskittyvät energia- sekä infrastruktuuri- ja ympäristö -liiketoimintoihin. Metsäteollisuus -liiketoimintaryhmän paikallistoimistoverkon kattavuutta on tarkoitus lisätä Keski-Euroopassa ja Pohjois-Amerikassa.
Tilikauden liikevaihto oli 119,6 (118,9) miljoonaa euroa. Liikevoitto oli 13,5 (16,4) miljoonaa euroa ja 11,3 (13,8) prosenttia liikevaihdosta. Kannattavuus oli hyvä. Tilauskanta oli vuoden lopussa 70,5 (41,3) miljoonaa euroa.
Tilikauden liikevaihto oli 39,2 (36,6) miljoonaa euroa. Liikevoitto oli 1,5 (0,9) miljoonaa euroa ja 3,8 (2,5) prosenttia liikevaihdosta. Kannattavuus oli epätyydyttävä. Panostukset JP Capital International Ltd:n toimintaan ovat vaikuttaneet liiketoimintaryhmän tulokseen vuonna 1999. Tilauskanta oli vuoden lopussa 21,2 (25,8) miljoonaa euroa.
Tilikauden liikevaihto oli 139,7 (61,6) miljoonaa euroa. Liikevoitto oli 9,2 (2,7) miljoonaa euroa ja 6,6 (4,4) prosenttia liikevaihdosta. Kannattavuus oli vuodelle 1999 asetettujen tavoitteiden mukainen. Tilauskanta oli vuoden lopussa 165,4 (73,7) miljoonaa euroa.
Tilikauden liikevaihto oli 97,3 (43,9) miljoonaa euroa. Liikevoitto oli 7,6 (3,8) miljoonaa euroa ja 7,8 (8,7) prosenttia liikevaihdosta. Kannattavuus oli hyvä. Tilauskanta oli vuoden lopussa 91,8 (26,3) miljoonaa euroa.
Liiketoimintaryhmien tulosta on rasitettu kunkin ryhmän suhteellisella osuudella koko konsernin yleisistä hallinnointi- ja emoyhtiökuluista. Suhteellinen osuus perustuu ryhmien henkilöstökustannuksiin.
Tilauskanta on tilikaudella kasvanut ja se oli tilikauden lopussa 348,9 (285,5, proforma Electrowatt Engineering -konserni mukaan lukien) miljoonaa euroa. Konsernin tilauskanta on hyvä ja luo edellytykset konsernin suotuisalle taloudelliselle kehitykselle vuonna 2000.
Konsernin tutkimuksella ja tuotekehityksellä pyritään kehittämään asiakasprojektien laatua ja niiden toteutuksen tehokkuutta.
Tutkimuksesta ja tuotekehityksestä aiheutuneet kulut on kirjattu vuosikuluiksi.
Konsernin investoinnit olivat 27,4 (7,0) miljoonaa euroa. Kokonaisinvestoinneista 7,9 (4,8) miljoonaa euroa oli pääasiassa ohjelmistoja sekä tietojärjestelmiä ja –laitteita. Electrowatt Engineering AG:n Zürichin toimiston muutto uusiin toimitiloihin aiheutti lisäksi 3,2 miljoonan euron kertainvestoinnin. Loput 16,3 (2,2) miljoonaa euroa oli yritysostoja ja muita osakkeita.
Konsernin maksuvalmius säilyi tilikauden aikana hyvänä. Vuoden lopussa konsernin likvidit kassavarat olivat 30,7 (29,4) ja korolliset velat 42,4 (49,8) miljoonaa euroa, eli korolliset nettovelat olivat 11,7 (20,4) miljoonaa euroa. Vuoden lopussa käyttämättömät luottolimiitit olivat 21,8 miljoonaa euroa. Velkaantumisaste vuoden lopussa oli 13,5 (28,8) prosenttia.
Vuosi 2000 ja euro
Vuosi 2000 -projektit etenivät suunnitelmien mukaisesti. Konsernin infrastruktuuri saatettiin vuosi 2000-yhteensopivaksi.
Jaakko Pöyry Group Oyj siirtyi euroon vuoden 1999 alusta. Muut konserniyhtiöt siirtyvät euroon vuonna 2000.
Jaakko Pöyry Group Oyj:n hallitus päätti 23.4.1999 korottaa yhtiön osakepääomaa 2 837 430 markalla (0,5 miljoonaa euroa) 68 500 000 markasta (11,5 miljoonaa euroa) 71 337 430 markkaan (12,0 miljoonaa euroa) tarjoamalla suunnatulla osakeannilla Electrowatt Engineering AG:n myyjille, Ernst Göhner Stiftungille merkittäväksi 378 324 osaketta ja Nordostschweizerische Kraftwerke AG:lle 189 162 osaketta. Osakkeista maksettiin 58 markkaa kappaleelta. Emissiovoitto, yhteensä 30 076 758 markkaa (5,0 miljoonaa euroa), kirjattiin ylikurssirahastoon. Osakkeiden määrä nousi annissa 13 700 000 osakkeesta 14 267 486 osakkeeseen.
Hallitus ehdottaa varsinaiselle yhtiökokoukselle 8.3.2000, että osakepääoma muutetaan euroiksi. Samalla luovutaan osakkeen nimellisarvosta ja osakkeen kirjanpidollinen vasta-arvo korotetaan rahastoannilla yhdeksi (1,00) euroksi.
Jaakko Pöyry Group Oyj:n varsinainen yhtiökokous 18.3.1999 valtuutti yhtiön hallituksen päättämään osakepääoman korottamisesta uusmerkinnällä sekä vaihtovelkakirja- ja/tai optiolainojen ottamisesta niin, että uusmerkinnässä sekä vaihtovelkakirjojen että optiotodistusten perusteella osakepääomaa voidaan korottaa yhteensä enintään 5 000 000 markalla (0,8 miljoonaa euroa) tarjoamalla merkittäväksi enintään 1 000 000 uutta osaketta. Edellä mainitun vuonna 1999 toteutetun suunnatun osakeannin jälkeen valtuutuksesta on jäljellä 432 514 osaketta (2 162 570 markkaa, 0,4 miljoonaa euroa). Valtuutus on voimassa 18.3.2000 asti.
Jaakko Pöyry Group Oyj:n hallituksella on valtuutus hankkia tai luovuttaa enintään 685 000 omaa osakkettaan. Vuonna 1998 yhtiö hankki 597 200 osaketta, nimellisarvoltaan yhteensä 2 986 000 markkaa, eli 4,2 prosenttia koko osake- ja äänimäärästä. Valtuutuksesta on jäljellä 87 800 osaketta. Valtuutus on voimassa 18.3.2000 asti.
Yhtiön hallitus ehdottaa varsinaiselle yhtiökokoukselle 8.3.2000, että yhtiökokous päättäisi mitätöidä yhtiön hallussa olevat osakkeet, yhteensä 597 200 osaketta.
Jaakko Pöyry Group -konsernin henkilöstölle vuonna 1998 suunnattu 13 000 000 markan (2,2 miljoonaa euroa) suuruinen optiolaina on merkitty täysimääräisenä. Optiolainaan liittyvät optiotodistukset oikeuttavat merkitsemään enintään 1 300 000 kappaletta yhtiön osakkeita, joiden merkintäaika alkaa osittain 1.4.2000 ja päättyy kaikilla optiotodistuksilla 30.4.2005.
Jaakko Pöyry Group Oyj:n jakama osinko riippuu yhtiön tuloksesta ja investointitarpeista. Tavoitteena on kasvattaa vuosittain osaketta kohden maksettavan osingon määrää ja että osakekohtaisesta tuloksesta jaetaan vuosittain 40,0 prosenttia tai enemmän. Mikäli yhtiöllä on tarvetta yritysostoin investoida yhtiön teknologiapohjan vahvistamiseen tai konttoriverkoston laajentamiseen, osinkosuhdetta voidaan tarkistaa.
Jaakko Pöyry Group Oyj:n hallitus esittää maaliskuun 8. päivänä 2000 kokoontuvalle varsinaiselle yhtiökokoukselle, että osinkoa jaetaan 0,45 euroa osakkeelta eli yhteensä 6,2 miljoonaa euroa. Ehdotettu osinko vastaa 40,5 prosenttia tilikauden osakekohtaisesta tuloksesta. Osingon määrä kasvaa 0,11 euroa (32,4 prosenttia).
Jaakko Pöyry Group Oyj:n hallitukseen valittiin varsinaisessa yhtiökokouksessa 18.3.1999 Heikki Lehtonen (puheenjohtaja), Henrik Ehrnrooth (varapuheenjohtaja), Jaakko Pöyry (varapuheenjohtaja), Olle Alsholm, Matti Lehti, Niilo Pellonmaa ja David de Pury.
Yhtiön toimitusjohtajana toimii diplomi-insinööri Erkki Pehu-Lehtonen ja toimitusjohtajan sijaisena kauppatieteiden maisteri Teuvo Salminen.
Yhtiön tilintarkastajana on toiminut SVH Pricewaterhouse Coopers Oy, KHT-yhteisö, päävastuullisena tilintarkastajanaan Ulla Holmström, KHT.
Metsäteollisuuden markkinatilanne ja suhdannenäkymät ovat parantuneet syksyn 1999 ja alkuvuoden 2000 aikana. Sekä sellun että paperin hinnat ovat nousseet ja tällä on positiivinen vaikutus myös alan investointeihin. Investointien odotetaan elpyvän jossain määrin kaikilla markkina-alueilla. Investoinnit kohdistuvat edelleenkin pääosin uusintainvestointeihin, joskin uusinvestoinnitkin ovat lisääntymässä. Metsäteollisuuden yleisellä kehityksellä uskotaan olevan piristävä vaikutus Jaakko Pöyry Groupin Metsäteollisuus -liiketoimintaryhmän toimintaan ja tulokseen erityisesti vuoden 2000 loppupuolella.
Metsäteollisuuden yleinen positiivinen vire heijastuu myös Metsäteollisuuden konsultointi -liiketoimintaryhmän toimintaympäristöön. Myös alan konsolidoitumisprosessin uskotaan jatkuvan. Tämä luo uusia mahdollisuuksia liiketoimintaryhmän investointipankkitoimintaa harjoittavalle JP Capital International Ltd:lle. Liiketoimintaryhmän tavoitteena on parantaa tulostaan vuodesta 1999.
Energiamarkkinat vapautuvat ja kansainvälistyvät nopeasti monissa maissa. Investointien painopiste on siirtynyt teollisuuden ja yhdyskuntien tehokkaaseen voimantuotantoon, modernisointeihin ja uusiutuvien energiavarojen kehittämiseen. Tämä kehitys jatkuu myös vuonna 2000. Investointitoiminnan odotetaan vilkastuvan etenkin Aasiassa, Lähi-Idässä ja Itä-Euroopassa. Sen sijaan Länsi-Euroopan energia-alan investointiaktiviteetti säilyy alhaisena. Laajentuneelle Jaakko Pöyry Group –konsernin energialiiketoimintaryhmälle edellä mainittu kehitys luo uusia mahdollisuuksia sekä konsultoinnissa että projektitoiminnassa. Tulosnäkymät vuodelle 2000 ovat siten myönteiset.
Talouden kasvu, nopea väestönkehitys ja urbanisoituminen lisäävät tarvetta maailman infrastruktuurin kehittämiselle, painopistealueina liikennejärjestelmät, tietoliikennejärjestelmät, vesihuolto ja ympäristönsuojelu. Jaakko Pöyry Group –konsernin Infrastruktuuri & ympäristö –liiketoimintaryhmällä on vakiintunut asema edellä mainituilla alueilla ja sen tilauskanta on hyvä. Liiketoimintaryhmän toiminnan ja tuloksen uskotaan säilyvän vakaana vuonna 2000.
Edellä esitetty markkinatilanne ja Jaakko Pöyry Group –konsernin tilauskanta huomioiden lähtökohdat vuodelle 2000 ovat suotuisat. Konsernilla on edellytykset parantaa tulostaan niiden tavoitteiden mukaisesti, jotka on strategiassa määritelty.
Henkilöstö osakkuusyrityksissä, keskimäärin
Henkilöstö konserniyhtiöissä, 31.12.
Henkilöstö osakkuusyrityksissä, 31.12.
Osingonjako, M euro
Osinko/osake, euro
ulkona olevat osakkeet, M euro
omat osakkeet, M euro
Muut ja eliminoinnit
M euro, osuus liikevaihdosta %